Document ID: 32009R0549

KOMISIJOS REGLAMENTAS (EB) Nr. 549/2009
2009 m. birželio 24 d.
iš dalies keičiantis Reglamentą (EB) Nr. 214/2001, nustatantį išsamias Tarybos reglamento (EB) Nr. 1255/1999 taikymo taisykles dėl intervencijos nugriebto pieno miltelių rinkoje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 43 straipsnio d punktą kartu su 4 straipsniu,
kadangi:
(1)
Reglamento (EB) Nr. 1234/2007 10 straipsnio 1 dalies f punkte nustatyta, kad valstybė gali intervenciniu būdu pirkti nugriebto pieno miltelius.
(2)
Komisijos reglamente (EB) Nr. 214/2001 (2) nustatytos išsamios valstybės intervencijos nugriebto pieno miltelių rinkoje taisyklės.
(3)
Atsižvelgiant į esamą ir numatomą rinkos padėtį, kuriai būdingos mažos pieno produktų, ypač nugriebto pieno miltelių, kainos, ir į tai, kad sunku gauti komercinį kreditą įprastai su pienu susijusiai veiklai, tikslinga paankstinti išmokos už nugriebto pieno miltelių pardavimą intervenciniu būdu mokėjimą. Todėl dabartinis 120-140 dienų išmokų mokėjimo laikotarpis turėtų būti sutrumpintas iki 45-65 dienų, kad būtų suderinti visi išmokų už pieno sektoriaus produktų intervencinį pirkimą mokėjimo laikotarpiai.
(4)
Reikėtų atitinkamai iš dalies pakeisti Reglamentą (EB) Nr. 214/2001.
(5)
Šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 214/2001 iš dalies keičiamas taip:
1)
8 straipsnis pakeičiamas taip:
„8 straipsnis
Intervencijos agentūra už perimtus nugriebto pieno miltelius sumoka tarp 45-os ir 65-os dienos po perėmimo su sąlyga, kad jie atitinka 2 straipsnyje nurodytus reikalavimus.“
2)
20 straipsnio 1 dalis pakeičiama taip:
„1. Intervencijos agentūra 15 straipsnio 2 dalies c punkte minimą pasiūlyme nurodytą sumą konkurso laimėtojui sumoka tarp 45-os ir 65-os dienos po nugriebto pieno miltelių perėmimo su sąlyga, kad jie atitinka 2 straipsnio 1, 2, 3, 5, 6 ir 7 dalyse ir 15 straipsnio 3 dalies a punkte nurodytus reikalavimus.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas pasiūlymams, kuriuose nurodytas Reglamento (EB) Nr. 214/2001 14 straipsnio 2 dalyje minimas terminas yra po šio reglamento įsigaliojimo dienos.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. birželio 24 d.

Labels: 3
17
6